Regeringen, SF og Enhedslisten har indgået en aftale om næste års finanslov, der blandt andet giver unge forsørgere på kontanthjælp flere penge og indfører en ny ydelse til de, der har opbrugt retten til dagpenge.

Det glæder formanden for Dansk Socialrådgiverforening, Majbrit Berlau, der torsdag aften deltog i Debatten på DR2. Her debatterede hun med blandt andre Venstres politiske ordfører, Inger Støjberg, der kritiserer finansloven for at fastholde ledige på offentlige ydelser.

Skræmmeeffekt virker for nogen

Og selvom Berlau ikke er enig i kritikken, medgiver hun, at nogle ledige vil finde job hurtigere ved udsigten til at miste dagpengene - den såkaldte 'skræmmeeffekt'.

- Der er ikke nogen tvivl om, at skræmmeeffekter virker for nogen. Alle undersøgelser viser, at skræmmeeffekter fungerer, lød det fra Berlau, som dog ikke dermed går ind for at tage ydelserne fra de ledige.

- De, der står tilbage i systemet som ledige, er dem, som ikke havde andre valgmuligheder, og det er jo dem, vi har et samfundsansvar over for, sagde hun.

FOA-formand uenig

Enigheden mellem Venstre og socialrådgivernes forening fik formanden for fagforbundet FOA, Dennis Kristensen, op af stolen.

- Jeg kan godt høre, at I er enige om det, men så må jeg være uenig med jer. Din regering (Inger Støjbergs, red.) lavede en dagpengereform, og dengang vurderede I, at 2-4000 ville ryge ud af dagpengesystemet, sagde Dennis Kristensen: